Ο αγκώνας αποτελείται από 3 οστά: το βραχιόνιο, την ωλένη και την κερκίδα (επόμενη εικόνα). Θεωρείται μια από τις σημαντικότερες αρθρώσεις του ανθρωπίνου σώματος. Με την έκτασή του επιτρέπει στον άνθρωπο να συλλαμβάνει την τροφή. Με την κάμψη του, να τη φέρνει στο στόμα.
Αυτονόητο είναι πως οι τραυματισμοί του αγκώνα πρέπει να αντιμετωπίζονται με πολύ μεγάλη σοβαρότητα. Η κεφαλή της κερκίδας συμμετέχει στην άρθρωση του αγκώνα. Είναι πολύ σημαντική στο να επιτρέπει τις στροφές του πήχη, δηλαδή τον υπτιασμό και πρηνισμό του αντιβραχίου (μεθεπόμενη εικόνα).
Ο ασθενής με κάταγμα κεφαλής κερκίδας πονάει στην περιοχή του αγκώνα. Ο πόνος εντοπίζεται στην έξω πλευρά, σχεδόν αμέσως μετά τον τραυματισμό. Δυσκολεύεται να εκτελέσει κινήσεις του αγκώνα, παρά μόνο ένα μικρό εύρος κάμψης και έκτασης. Οι κινήσεις υπτιασμού-πρηνισμού είναι ιδιαίτερα επώδυνες.